Petter Belsvik
Store norske leksikon,Sport og spill,Ballsport,Fotball,Norsk fotball
Petter Belsvik er en norsk fotballtrener, tidligere fotballspiller. Som aktiv spiller hadde han posisjonen spiss. Belsvik scoret 159 mål i den øverste norske divisjonen, tredje flest gjennom tidene.
Fakta Klubber som spiller: Lillehammer FK (1984–1985), Faaberg (1985–1988), Molde (1989–1991), Hamarkameratene (1992–1993) Start (1994–1995), Aalborg (lån 1994), Southend (lån 1995), Stabæk (1996–2000), Austria Wien (lån 1997), Rosenborg (2000–2001), Vålerenga (2001–2002), Lillestrøm (2003) Ungdomsklubb: Lillehammer Klubber som trener: Stabæk (2007–2008 som assistenttrener og 2012–2013 som hovedtrener), Lillestrøm (2009–2011, assistenttrener), Fram Larvik (2014–2018, hovedtrener), Kongsvinger IL (2019, assistenttrener), Stabæk (2019-, assistenttrener) Spillestil og karriere Belsvik var en målfarlig spiss, som spesielt scoret mål på grunn av sin plasseringsevne, det vil si sin evne til å være på rett sted til rett tid. I 2003 slettet han Odd Iversens rekord (fra 1982), da han scoret sitt 159. mål i eliteserien gjennom karrieren (senere slått av Harald Brattbakk og Sigurd Rushfeldt). Til tross for sin målfarlighet fikk han ingen landskamper. Han betegnes ellers som en «fotballnomade» fordi han var innom svært mange klubber. Trenerkarriere Umiddelbart etter at Belsvik la opp i 2003, ble han en del av trenerteamet i Stabæk. Fra 2007 til 2008 var han assistenttrener under Jan Jönsson. Med Belsvik som assistenttrener vant Stabæk seriegull i 2008. Belsvik fortsatte trenerkarrieren som assistenttrener for Lillestrøm fra 2009 til 2011, før han ble hovedtrener i Stabæk fra 2012 til 2013. Den første sesongen endte med nedrykk fra Eliteserien, den neste med andreplass i førstedivisjon og opprykk. Etter at kontrakten utløp, ble partene enig om å skilles, ettersom de var uenige om veivalget videre. Belsvik var fra 2014 til 2018 hovedtrener for Fram Larvik. Han er (februar 2022) assistenttrener i Stabæk.Fra 2018 til 2019 var han daglig leder i Larvik Håndballklubb. Meritter i klubbfotball Belsvik ble seriemester med Rosenborg i 2000, cupmester med Stabæk i 1998 og cupmester med Vålerenga i 2002. Personlige meritter Belsvik har skåret tredje flest mål gjennom tidene i den øverste norske divisjonen, 159 mål. Han er også den som har spilt for flest eliteserieklubber (7) og skåret for flest eliteserieklubber (6). Les mer i Store norske leksikon norsk fotball fotball